b'\n_START_ARTICLE_\n0 (leto)\n_START_PARAGRAPH_\nL\xc3\xa9to 0 ne obstaja niti v gregorijanskem koledarju niti v julijanskem koledarju. Letu 1 pr. n. \xc5\xa1t. je sledilo leto 1 na\xc5\xa1ega \xc5\xa1tetja. Leto 0 pa obstaja v astronomskem \xc5\xa1tevil\xc4\x8denju let (enakovredno letu 1 pr. n. \xc5\xa1t.), v mednarodnem standardu ISO 8601:2004 in v nekaterih budisti\xc4\x8dnih in hindujskih lunarnih koledarjih._NEWLINE_Zmeda z letoma 0 in 1 je imela za posledico, da je bilo glavno proslavljanje prihoda tretjega tiso\xc4\x8dletja leta 2000, le redki (najbolj zagnani tudi) pa so praznovali pravilno leta 2001._NEWLINE_Tudi proslavljanje za\xc4\x8detka novega stoletja (dvajsetega) je bilo leta 1900.\n_START_SECTION_\nJulijanski in gregorijanski koledar\n_START_PARAGRAPH_\nRimski \xc5\xa1tevilski sistem ni imel simbola za ni\xc4\x8dlo, namesto tega pa je latin\xc5\xa1\xc4\x8dina uporabljala besedi nulla in nihil, kar je v normalnem pogovoru pomenilo ni\xc4\x8d. Nulla se je uporabljala, kadar je bila ni\xc4\x8dla del ve\xc4\x8dmestnega \xc5\xa1tevila, ali \xc4\x8de so bila ostala \xc5\xa1tevila rimske \xc5\xa1tevilke ali latinske besede._NEWLINE_Dionizij Mali je leta 525 izra\xc4\x8dunal, da je po koncu 13. luninega cikla (19 let) v za\xc4\x8detku Dioklecianove dobe leta 247 (= 19 x 13), preteklo \xc5\xa1e dodatnih 15 ciklov od Kristusovega rojstva do leta 531, ko se je kon\xc4\x8dal zadnji cikel, ki je ob ra\xc4\x8dunanju leta 525 \xc5\xa1e trajal. Tako se je odlo\xc4\x8dil, da bo prvo naslednje leto v tabelo Velikih no\xc4\x8di ozna\xc4\x8dil kot D:XXXII (532), kolikor je preteklo let od u\xc4\x8dlove\xc4\x8denja (19 x 13) + (19 x 15). Dionizij je v tabeli uporabljal ni\xc4\x8dlo za navajanje epakt._NEWLINE_Beda Venerabilis je bil prvi zgodovinar, ki je ozna\xc4\x8deval leta pred Kristusom, in tako tudi prvi, ki je v svoji Cerkveni zgodovini angle\xc5\xa1kega ljudstva sprejel pravilo, da med leti pred Kristusu in po njem ni leta ni\xc4\x8d. Zgodovinarji od tedaj niso uporabljali leta ni\xc4\x8d. To pomeni, da med 1. januarjem 500 pr. Kr. ter 1. januarjem 500 po Kr. ni 1000 let razlike, ampak le 999.'